Document ID: /roh_data/filtered/fineweb-2-filterrobots_roh.jsonl.gz/45979

Publicaziuns ufficialas
Cheu anfleis vus las actualas publicaziuns ufficialas dalla vischnaunca da Falera.
Decisivs per termins da far protesta ei denton sulettamein il datum dalla publicaziun egl organ da publicaziun ufficial dalla vischnaunca da Falera, il Fegl ufficial Regiun Surselva.
Obligaziun da far survetsch da pumpiers 2015
Tenor lescha da pumpiers dalla vischnaunca da Falera ein per regla umens e dunnas cun domicil ella vischnaunca obligai da far pumpiers.
Dils habitonts che vivan en ina lètg buca separada ei sulettamein in dils partenaris obligaus da far pumpiers. En quei cass sedrezza il cuoz dall'obligaziun da far pumpiers tenor la vegliadetgna dil conjugal che gudogna il pli bia.
Tenor las disposiziun executivas tier la lescha da pumpiers dalla vischnaunca da Falera entscheiva l'obligaziun da dar pumpiers egl onn, cura ch'il 19avel onn vegn cumplenius e finescha egl onn dil 42avel onn cumpleniu.
La taxa da basa per la taxa da cumpensaziun munta per obligai da far pumpiers cun domicil cumplein (di da referenza mintgamai ils 31-12) fr. 280.-/onn. Tier domicil jamnil cun domicil cumplein (di da referenza mintgamai ils 31-12) munta la taxa da basa per la taxa da cumpensaziun fr. 100.-/onn.
Persunas ch'ein obligadas da far pumpiers e che lessan enstagl da pagar la taxa da cumpensaziun prestar survetsch activ da pumpiers duein s'annunziar a scret entochen ils 21 da november 2014 tier l?administraziun communala, Via Principala 45c, 7153 Falera (E-Mail: <email-pii>).
Per ulteriuras informaziuns stat il cumandant da pumpiers, Frigg Steinmann (Natel 079 566 99 66 ni E-Mail: <email-pii>) bugen a disposiziun.
Rumida da neiv sin vias da meglieraziun
A privats eis ei scumandau da far ora la neiv sin vias da meglieraziun. La suprastonza communala sa dar lubientschas extraordinarias.
Tier beins purils habitai suronn ord la zona da baghegiar procurescha la vischnaunca per la rumida dalla neiv. Tala succeda denton en secunda prioritad. Ils cuosts ein da surprender dils pertuccai.
Per purs che pervesan lur animals sin beins buca habitai ord la zona da baghegiar sa la suprastonza communala en cass da basegn far excepziuns e decider sut tgei cundiziuns ch'ina rumida sa vegnir fatga. Per che nus seigien semtgei sigl unviern supplichein nus perquei tals purs da s'annunziar a scret tier la canzlia communala entochen ils 7 da november 2014 cun indicar nua e per tgei temps ina rumida fuss necessaria.
Pigneuls e dascha pil temps d'advent
Fatschentas, ustrias e persunas privatas che lessan retrer pil temps d'advent pigneuls ni dascha, san dar si lur empustaziun entochen sil pli tard gievgia, ils 13 da november 2014 tier la canzlia communala (081 921 35 15).
Rimnada da rauba blocconta
Sonda, ils 8 da november 2014 dallas 8.00-11.00 uras sa vegnir dismess rauba blocconta.
Ils containers per dismetter la rauba vegnan tschentai si avon scudera.
Sco rauba blocconta da dimsensiun pli gronda che sa vegnir dismessa gratuitamein valan rumians da casa ch'ins sa buca surdar al survetsch da rimnada regular, perquei ch'els ein u memia gronds ni memia grevs.
Ils suandonts rumians astgan en mintga cass buca vegnir dismess el rom da rimnadas da rauba blocconta:
rumians da casa e rumians industrials, material d'embelladi sco plastic ni stiropor, il plastic dallas ballas da silo, lenna da construcziun, vanzadiras da lenna, teppis stendi, material d'isolar, liquids, ieli, colurs, crappa, tievlas, battarias dil tenercasa ed autra rauba semeglionta.
Grondas dimensiuns da rumien bloccont che seresultan ord rumidas, spazzadas ni renovaziuns da casas eav. san buca vegnir dismessas cun la rimnada dalla vischnaunca.
Ella vischnaunca da Falera sa en connex cun la rimnada da rauba blocconta vegnir dismess aunc supplementarmein las suandontas caussas:
apparats electrics grautit
bischels fluorescents, pérs da cazzola gratuit
batterias d'auto frs. 10.- per toc
pneus da privats senza gaveglias frs. 5.- per toc
pneus da privats cun gaveglias frs. 10.- per toc
Quella rauba vegn dismessa separau dalla rauba blocconta entras ils luvrers communals.
Ils luvrers communals han l'incumbensa da visar anavos rauba che corrispunda buca als criteris da rumien bloccont.
Nus supplichein per enconuschientscha.